DA Den Europæiske Unions Tidende CE 84/468

(2004/C 84 E/0543)

SKRIFTLIG FORESPØRGSEL E-1367/03

af Jonas Sjöstedt (GUE/NGL) til Kommissionen

(10. april 2003)

Om: EU's landbrugsstøtte og udelukkelse af lokale producenter

For et stykke tid siden var der i svenske medier beretninger om, hvordan den svensk-danske mejerivirksomhed Arla havde dumpet flere tusind ton mælkepulver i Den Dominikanske Republik. Det medførte, at omkring 15 000 lokale småproducenter blev tvunget ud af markedet, hvilket i sig selv ødelagde deres mulighed for at klare sig. Arlas årlige eksport af mælkepulver sker med en støtte på 160 millioner svenske kroner fra EU's eksportstøtte. Tilfældet med Arlas støttede eksport er desværre ingen undtagelse, idet flere forskellige tilfælde af lignende karakter udgør et tydeligt mønster.

Er det Kommissionens opfattelse, at virksomheder som Arla fortsat skal kunne bidrage til en sådan dumpning af produkter med støtte fra EU, eller hvad har man valgt at foretage sig for at undgå denne type tilfælde?

Svar afgivet på Kommissionens vegne af Franz Fischler

(28. maj 2003)

Samhandelen mellem EU og Den Dominikanske Republik finder sted som led i WTO-aftalen om landbrug på grundlag af Uruguay-rundens multilaterale handelsforhandlinger og aftalememorandummet mellem EU og Den Dominikanske Republik om importbeskyttelse for mælkepulver i Den Dominikanske Republik.

Aftalememorandummet (1) blev godkendt af Rådet i juli 1998, og gennemførelsen af den nye WTO-liste i Den Dominikanske Republik blev fastsat ved præsidentdekret nr. 505/99 af 24. november 1999. For at beskytte den lokale produktion og samtidig sikre forbrugerne tilstrækkelige forsyninger til rimelige priser fastsatte Den Dominikanske Republik i sin nye WTO-liste et toldkontingent på 32 000 tons mælkepulver, heraf 70 % for EU og 15 % for New Zealand og hver af de øvrige leverandører. Der er i denne sammenhæng regelmæssigt importeret EU-mælkepulver til Den Dominikanske Republik.

Mælkeproduktionen i Den Dominikanske Republik er steget med mellem 4 % og 6 % om året, men mens produktionsomkostningerne ligger på mellem 4 og 6 DOP/l, (Den Dominikanske Republiks peso), betaler forarbejdningsvirksomhederne producenterne 6,75 DOP/l, detailhandlerne betaler forarbejdningsvirksomhederne 17 til 18 DOP/l pasteuriseret mælk, og forbrugerne betaler godt og vel 20 DOP/l. Detailsalgs-priserne for EU-mælkepulver i Den Dominikanske Republik er højere end priserne for andre importerede pulvere og for internt producerede pulvere. De oplysninger, Kommissionen råder over, bekræfter derfor, at dens eksportpolitik i relation til Den Dominikanske Republik er rimelig og ansvarlig.

I en rapport om markedet for mejeriprodukter i Den Dominikanske Republik, som USA's landbrugsministerium offentliggjorde i 2001 (2), skønnedes det, at der var ca. 59 000 mælkeproducenter i Den Dominikanske Republik, hvoraf 17 500 har specialiseret sig i mælkeproduktion og den resterende del i opdræt af kvæg til både mælke- og oksekødsproduktion. Men som i alle lande i verden foregår der en omstrukturering i Den Dominikanske Republik på såvel produktions- som forarbejdningsniveau, som medfører en vedvarende tilbagegang i antallet af producenter. Hvad angår situationen i EU, er antallet af producenter i de sidste ti år faldet ca. 50 %.

Med hensyn til den lokale mælkeproduktion i Den Dominikanske Republik fremgår det af rapporten, at det er strukturproblemer, bl.a. i forbindelse med en upålidelig energiforsyning, koncentrationen på markedet og kvaliteten, der hæmmer udviklingen af den lokale mælkeproduktion snarere end importen.

Kommissionen har regelmæssig kontakt med myndighederne i Den Dominikanske Republik om anvendelsen af aftalememorandummet og har også anmodet om periodiske (juni 2002, december 2002 og februar 2003) prisoplysninger om mælkepulver, både internt produceret og importeret. Den Dominikanske Republiks myndigheder har ikke på noget tidspunkt gjort gældende, at importen fra EU er en hæmsko for udviklingen eller har negativ indflydelse på priserne til skade for lokale mælkeproducenter og dermed indirekte for udviklingen af den nationale mælkeproduktion. Desuden har Kommissionen tilbudt teknisk bistand til udvikling af mælkesektoren. Dette forslag har udløst en anmodning fra Den Dominikanske Republiks myndigheder om finansiering af en undersøgelse af den nuværende situation og fremtidsperspektiverne for mælkesektoren i Den Dominikanske Republik (under udarbejdelse).

EU betaler eksportsubsidier afhængig af forskellen mellem priserne på det interne marked og verdensmarkedspriserne inden for de lofter over eksportsubsidier, der er fastsat i EU's WTO-liste. I den forbindelse er eksportrestitutioner for skummetmælkspulver og sødmælkspulver, som leveres til Den Dominikanske Republik inden for kontingentet, fastsat på et lavere niveau, end når det gælder eksport til andre destinationer. Forskellen mellem restitutionen for Den Dominikanske Republik og andre destinationer er blevet endnu større for kontingentåret 2003/2004 i kraft af en nedsættelse af restitutionen for Den Dominikanske Republik.

Hvad angår fremtiden, har EU gjort det klart, at det er parat til at foretage en yderligere reduktion af eksportsubsidierne på betingelse af, at alle andre former for eksportstøtte behandles på samme måde. Disse forpligtelser afspejles også i EU's papir om retningslinjer for landbrugsforhandlingerne i WTO. Faktisk bliver eksportsubsidier af mindre og mindre betydning, idet de er faldet fra 25 % af værdien af EU's landbrugseksport i 1992 til 5,2 % i 2001.

Endelig bør det bemærkes, at EU, når dets eksport har haft negative virkninger, som det var tilfældet med oksekødseksporten til Vestafrika i 1080'erne, i nogle tilfælde har reageret ved at afskaffe restitutionerne for nogle produkter. Erfaringerne viser dog, at EU's markedsandel, når EU indstiller eksportsubsidierne for et bestemt marked, ofte overtages af produkter fra andre industrilande, som skaber tilsvarende markeds-problemer for de lokale producenter.

(1) Rådets afgørelse 98/486/EF, EFT L 218 af 6.8.1998.

(2) Ph.D. Wagner A. Méndez and Ph.D. Ruben D. Núñez: »The dairy market in the Dominican Republic 2001«. United States Department of Agriculture 2001.